મારી ટીકા કરનારા ઘણા છે. એ બધા પ્રત્યે મને માન છે. એ લોકોએ મારું કામ સરળ કરી આપ્યું છે. એક સફળ કાર્યક્રમનું સંચાલન કર્યા પછી થોડાક જ દિવસોમાં એ જ જગ્યા અને એ જ ભાવકો વચ્ચે ફરીથી સંચાલન કરવા જઉં છું ત્યારે દ્વિધામાં મૂકી દે છે. લોકોએ મારા પર મૂકેલી અપેક્ષા ક્યારેક મારા મારી સાથેના મુકાબલાના લિસ્ટને લાંબું કરી આપે છે. સાહિત્ય અને મારા કાર્યક્ષેત્રની વાતો માટે હું જગજાહેર છું. એટલે એમાં ભૂલો કાઢવી થોડીક અઘરી પડે છે સદ્્મિત્રોને! સફળતા જ્યારે તમારા ખભા પર હાથ મૂકીને તમને હળવા કરે ત્યારે તમે સ્ત્રી હોવ તો દુનિયા ચારિત્ર્યની વાતો ઉઠાવે અને પુરુષ હોવ તો પૈસા અને ખાનાખરાબીની વાતો ઉઠાવે. એ બાબતમાં મારું જીવન સુખરૂપ છે કે મિત્રો મારી ગેરહાજરીમાં મારી વાતો કરીને પોતાનું ગુજરાન ચલાવે છે. તમારા ગમતા કામમાં તમે થોડાક વર્ષો સાધના કરો છો પછી એ સાધના તમને સંતોષના મુકામે મળે છે. ત્યારે શત્રુ અને મિત્ર વચ્ચેની વ્યાખ્યાઓ એકબીજામાં ઓતપ્રોત થઈ ગઈ હોય છે. યુ ટર્ન લેતી જિંદગી અચાનક જ વળાંક વગરના એક્સપ્રેસ હાઇવે જેવી પસાર થાય છે. ત્યારે ધ્યાન આપણું આપણે જ રાખવાનું હોય છે કે ગાડી ચલાવતા ક્યાંક ઝોકું ન આવી જાય. આપણી માફકસરની ઊંઘ આપણાં કામનો બોજ નક્કી કરે છે. જીવનમાં કોઈ સ્થાયી શત્રુ કે મિત્ર નથી. આ સમયે જે છે તે બધું જ હવે પછીના સમયે અલગ હોઈ શકે છે. આપણે જ્યાં સુધી બીજા પાસે અપેક્ષા નથી રાખતા અને આપણને એની પાસેથી અકારણ સ્નેહ મળતો રહે છે ત્યાં સુધી આપણી મિત્રતાની વ્યાખ્યામાં એ વ્યક્તિ ફિટ બેસે છે. આનાથી ઊલટું થાય છે ત્યારે સામેની વ્યક્તિ આપણને આપણી જ ગેરહાજરીમાં આપણા મિત્રોની વચ્ચે એની સંસ્કારિતા પ્રમાણે આપણને ધારી લેતો હોય છે.